Cătălin Cherecheș se află încarcerat la penitenciarul Rahova, după ce a fost extrădat din Germania în luna martie. Fostul primar din Baia-Mare a fugit din țară după ce a primit o pedeapsă de 5 ani de închisoare pentru luare de mită, fiind depistat de polițiștii germani la Augsburg, pe 28 noiembrie 2023. Cherecheș fugise din țară prin vama Petea, folosind actul de identitate al unei rude.
Pe 18 aprilie, Curtea de Apel Cluj a respins contestaţia în anulare formulată de Cătălin Cherecheș, în acest dosar, decizia acestora fiind definitivă. Aceeași instanță a respins solicitarea lui Cherecheș de sesizare a Înaltei Curți de Casaţie şi Justiţie în vederea pronunţării unei hotărâri prealabile pentru dezlegarea chestiunii de drept invocate cu privire la momentul de la care începe să curgă termenul de prescripţie a răspunderii penale în cazul infracţiunii unice de luare de mită.
Pe 29 noiembrie 2023, la o zi după ce Cherecheș a fost reținut de autoritățile germane, prefectul județului Maramureș, Rudolf Suader, a semnat decizia privind încetarea mandatului lui Cherecheș de primar al municipiului Baia-Mare. Consiliul local a votat alegerea viceprimarului Dorin Dăncuș (PNȚ-CD) în funcția de primar interimar al localității.
Dăncuș va îndeplini această funcție până pe 9 iunie, când vor avea loc alegerile locale și se va alege un nou primar al orașului. În lupta electorală s-au înscris 16 candidați, cei mai mulți din istoria alegerilor locale din Baia Mare. Aceștia sunt Cristian Anghel (Forța Dreptei), Florin Gheorghe Barbur (Partidul Reînnoim Proiectul European al României), Ionel Bogdan (PNL), Mircea Cîrț (Verticala Nouă), Sever Iulian Ciucă (Partidul Ecologist Român).
Pe listă consultată de FANATIK mai sunt Brian Cristian (Alianța Dreapta Unită USR – PMP), Doru Ioan Dăncuș (PSD), Mircea Dolha (Partidul Național Conservator Român), Claudiu Gheorghe Filip (Partidul Verde Verzii), Călin Florin Groza (Partidul Oamenilor Tineri), Călin Gheorghe Herțeg (Alternativa Dreaptă), Bogdan Hodorogea (SOS Romania).
De asemenea, în lupta electorală s-au mai înscris Zsolt Istvan Pap (UDMR), Costel Pârvânoiu (AUR), Liviu Marian Pop (PUSL) și Florin Sergiu Zainea (independent). Din acești candidați, debutant în politică este avocatul Sever Iulian Ciucă (36 de ani). Reprezentantul ecologiștilor, care vrea să obțină funcția deținută de Cătălin Cherecheș, este membru al Baroului Maramureș din 2011.
Ciucă este un candidat atipic, fiind popular pe rețelele sociale datorită fotografiilor insolite pe care le postează. Astfel, Ciucă și-a etalat tatuajele de pe bust și brațe în timpul unei ședințe foto realizate la piscină, în care și-a arătat și mușchii de pe abdomen lucrați la sală. Lui Ciucă îi place să se pozeze și în oglindă după exercițiile fizice de la sala de fitness.
De asemenea, candidatul la primăria Baia Mare este și un mare amator de ținute formate din sacou și pantaloni, pozând cu siguranța de sine a unui fotomodel. Ciucă este și mare amator de narghilea, fiind surprins în timp ce savurează aroma acesteia la un mall, îmbrăcat casual, cu șapcă și blugi rupți în genunchi.
Conferința de lansare a candidaturii lui Ciucă a avut loc pe 25 aprilie, la terasa unui hotel din Baia-Mare. „Ca idee de bază, având în vedere că am decis să fac parte din Partidul Ecologist Român, crezând cu tărie și regăsindu-mă întru totul în doctrina lor și considerând că fundamentul doctrinei este ECOLOGIA (știința care se ocupă cu studiul interacțiunii organismelor cu mediul lor de viață) îmi propun să fac din Baia Mare un mediu perfect pentru dezvoltarea și bunăstarea fiecărui cetățean”, a mărturisit Ciucă.
Avocatul a încheiat mesajul său cu o metaforă despre oraș și cetățenii acestuia. “Dacă ar fi să privim Baia Mare ca o grădină, în care noi am fi flori, îmi doresc să înflorim împreună! Nu în ultimul rând, sunt singurul băimărean care candidează la Primăria Orașului Baia Mare! Așa că, votați “Băimărean pentru Baia Mare!”, a declarat Sever Iulian Ciucă.
Cătălin Cherecheș a fost ales primar la Baia-Mare în urma alegerilor parțiale din mai 2011, când a fost susținut de PNL conform datelor consultate de FANATIK. Apoi, Cherecheș a mai câștigat alegerile din 2012 (din partea PNL), din 2016 (din partea UNPR) și 2020 (din partea PNȚ-CD). El a fost suspendat din funcție în perioadele mai-iunie 2016 și iunie 2016-mai 2017.